પરિવારમાં જો એકમેકની બાજુમાં ઊભા રહીને એકબીજાને સહકાર આપવાની ભાવના હોય અને પરસ્પર સમજવાની માનસિકતા હોય તો અને તો જ ફૅમિલીની ખુશી અકબંધ રહે, પણ જો ફૅમિલીમાં સૌકોઈના સ્વભાવ એકબીજાથી બિલકુલ વિપરીત હોય તો તકલીફનો પાર ન રહે. આવી પરિસ્થિતિમાં ફૅમિલીના સભ્યો સાથે પણ ન રહી શકે અને એકબીજાથી જુદા રહેવું પણ અઘરું બની જાય. ‘સંસારનું કૉમેડી સર્કસ’ પણ આ જ વાત કહે છે. આ નાટકમાં પારેખપરિવારની વાત કહેવામાં આવી છે. વિનોદ પારેખનો પરિવાર સુખી છે, સમૃદ્ધ છે અને શાંતિથી એકબીજા સાથે જીવે છે, પણ આ પરિવારની સૌથી મોટામાં મોટી જો કોઈ તકલીફ હોય તો એ છે કે એના દરેક સભ્યોના સ્વભાવ એકબીજાથી વિપરીત છે. દરેક પરિવારમાં બને છે એવી જ સિચુએશન પારેખપરિવારમાં બને છે. એક સમયે સંકટ આવે છે અને હસીખુશી સાથે જીવતું આ જૉઇન્ટ ફૅમિલી જુદું થઈ જાય છે. દેખીતી રીતે સૌકોઈને જુદા થવામાં વાંધો નથી અને જુદા રહી શકાય એવી પરિસ્થિતિ પણ નથી. બધાને ભેગા થવું છે, પણ સૌને તેમનો અહમ્ નડી રહ્યો છે. આ અહમ્ને તોડીને કેવી રીતે પરિવારના મોભી વિનોદ પારેખ સૌને ફરીથી એક છત નીચે લઈ આવે છે એ આ નાટકમાં દર્શાવવામાં આવ્યું છે. નાટકના લેખક સિદ્ધાર્થ રાંદેરિયા કહે છે, ‘આજના સમયમાં આ નાટક દરેક ફૅમિલી માટે અનિવાર્ય છે. જુદા થયા પછી ફરીથી એક થવાનું અઘરું લાગતું આ કાર્ય કૉમેડીની ફ્લેવર સાથે રજૂ કરવામાં આવ્યું છે.’